Жэщ-махуэ зимыIэ къулыкъу
2017 гъэм къэрал кIуэцI IуэхухэмкIэ органхэм я лэжьакIуэм и махуэр щагъэлъапIэ щэкIуэгъуэм и 10-м илъэси 100 ирокъу Совет милицэр.
Урысейм Къэбэрдей-Балъкъэр РеспубликэмкIэ и МВД-м и лэжьакIуэхэм къэрал псом и гъусэу ягъэлъапIэ къэрал кIуэцI IуэхухэмкIэ IэнатIэхэм я лэжьакIуэм и махуэр. Къэрал кIуэцI IуэхухэмкIэ органхэр къызэгъэпэщынымрэ ар зэфIэувэнымрэ ди Хэкум и тхыдэм къыгуэхыпIэ имыIэу пыщIащ.
1917 гъэм къэхъуа Октябрь революцэм и ужькIэ махуищ нэхъ дэмыкIыу РСФСР-м Къэрал кIуэцI IуэхухэмкIэ и ЦIыхубэ комиссариатым (НКВД) къыдигъэкIащ «Рабочэ милицэм и IуэхукIэ» унафэр икIиполицэррабочэ милицэ хъуащ. Ар щIэдзапIэ хуэхъуащ къэралыщIэм хабзэр щыхъумэным и лъэныкъуэкIэ щекIуэкIыну лэжьыгъэшхуэм. Езы махуэр 1962 гъэ лъандэрэ ягъэлъапIэ, а илъэсым фокIадэм и 26-м СССР-м и Совет Нэхъыщхьэм и Президиумым къыдигъэкIа Указым ипкъ иткIэ. Мы махуэшхуэми езым и тхыдэ иIэжщ. ЦIыхухэм я шынагъуэншагъэр къызэгъэпэщынымкIэ жэуап зыхь къэрал IуэхущIапIэ япэ дыдэу 1715 гъэм зэтраухуащ. Абы и лэжьакIуэхэм пащтыхьым яфIищащ «полицэ»цIэр. Революцэм и ужькIэ рабочэ милицэр щIыпIэ советхэм я унафэм щIэтащ, иужькIэ Къэрал кIуэцI IуэхухэмкIэ наркоматым, 1946 гъэм Къэрал кIуэцI IуэхухэмкIэ министерствэм и унафэм щIэуващ.
Зи гугъу тщIы махуэм и тхыдэм мыри щIыдгъужынщ. СССР-р лъэлъэжа нэужь, абы и фIэщыгъэм зихъуэжащ — Урысей милицэм и махуэ. Илъэс куэд дэкIауэ, 2011 гъэм гъатхэпэм и 1-м «Полицэм и IуэхукIэ» законыщIэм къару игъуэтащ, икIи Урысей Федерацэм и Президентым а гъэм жэпуэгъуэм и 13-м къыдигъэкIа Указ №1348-м ипкъ иткIэ щэкIуэгъуэм и 10-р — УФ-м Къэрал кIуэцI IуэхухэмкIэ и органхэм я лэжьакIуэм и махуэу ягъэуващ.
Къэрал псом и хабзэхъумэхэм я гъусэу, гъуэгуанэшхуэ къикIуащ Къэбэрдей-Балъкъэрым и милицэми, етIанэгъэ зи илъэси 100-р зы-гъэлъэпIэнум.
КъБР-м щыIэ МВД-м и лэжьакIуэхэм щIыхь пылъу ягъэзащIэ къапэщыт къалэнхэр, ди цIыхухэр яхъумэу зэкъым ахэр псэзэпылъхьэпIэм къыщихутар.
Ди къалэнщ цIыхухэм я гъащIэр къезыгъэлхэр, Урысей щIыналъэр зыхъумэхэр, экстремизмэм пэщIэтхэр тщымыгъупщэныр. Къэбэрдей-Балъкъэрым щыпсэухэм ягу илъынущ республикэ МВД-м и лэжьакIуэхэу зи къалэн зыгъэзащIэу хэкIуэдахэр.
Тыншкъым хабзэхъумэхэм я дежкIэ ди зэманри. Абыхэм жэщ-махуэ ямыIэу яхъумэн хуей мэхъу къэралымрэ жылагъуэмрэ я шынагъуэншагъэр, цIыхухэр мамыру псэун щхьэкIэ яхузэфIэкI къагъанэркъым.
Къэрал кIуэцI IуэхухэмкIэ IэнатIэхэм я лэжьакIуэхэм, мы зэманым лажьэхэми, я ныбжьым елъытауэ IэнатIэм IукIыжахэми, я махуэмкIэ дохъуэхъу. ЕхъулIэныгъэрэ узыншагъэрэ фиIэну ди гуапэщ.
УЭРДОКЪУЭ Женя.
